b'\n_START_ARTICLE_\nCheeta\n_START_PARAGRAPH_\nCheeta on fiktiivinen simpanssihahmo, joka esiintyi Tarzan-elokuvissa 1930-1960 -luvuilla sek\xc3\xa4 Tarzan-televisiosarjassa 1966-1968. Hahmo luotiin elokuvia varten; Edgar Rice Burroughsin kirjoittamissa alkuper\xc3\xa4isiss\xc3\xa4 Tarzan-kirjoissa Cheetaa ei mainita. Sen sijaan Nkima-niminen marakatti on t\xc3\xa4rke\xc3\xa4ss\xc3\xa4 osassa kirjoissa._NEWLINE_Julkisuudessa on esitetty ristiriitaisia v\xc3\xa4itteit\xc3\xa4 siit\xc3\xa4, mik\xc3\xa4 tai mitk\xc3\xa4 simpanssiyksil\xc3\xb6(t) esiintyiv\xc3\xa4t Johnny Weissmullerin t\xc3\xa4hditt\xc3\xa4miss\xc3\xa4 Tarzan-elokuvissa 1930-1940 -luvulla. Er\xc3\xa4\xc3\xa4n v\xc3\xa4itteen mukaan kyseinen simpanssi oli nimelt\xc3\xa4\xc3\xa4n Cheetah-Mike (1931-2011) ja toisen v\xc3\xa4itteen mukaan edelleen elossa oleva Cheeta-niminen simpanssi (s. 1932). Mik\xc3\xa4li mainitut simpanssit olisivat v\xc3\xa4itetyn ik\xc3\xa4isi\xc3\xa4, ne olisivat kaksi maailman vanhimmaksi el\xc3\xa4nytt\xc3\xa4 simpanssia. Simpanssit eiv\xc3\xa4t tutkijoiden mukaan juuri el\xc3\xa4 edes 70-vuotiaaksi._NEWLINE_Washington Post -lehden toimittajan R. D. Rosen vuonna 2008 kirjoittaman artikkelin mukaan Tarzan-elokuvissa Cheetan roolissa k\xc3\xa4ytettiin aina useampaa eri simpanssia riippuen siit\xc3\xa4, mink\xc3\xa4laisia taitoja kohtauksessa tarvittiin. Artikkelin mukaan vuonna 1932 syntyneeksi v\xc3\xa4itetty Cheeta-simpanssi olisi syntynyt vasta vuoden 1960 tienoilla.'